Vrou gee haar oor week ná tref-en-trapArgieffoto ’n Vrou sou Maandag in die Bloemfonteinse landdroshof in die Vrystaat verskyn in verband met ŉ tref-en-trap-voorval waarin ŉ plaaslike sakeman dood is. Brig. Motantsi Makhele, polisiewoordvoerder, het gesê die vrou (32) het haar vanoggend by die Manguang-polisiestasie oorgegee in verband met die voorval verlede Saterdag. Sy staan tereg op aanklag van strafbare manslag asook die versuim om ŉ ongeluk binne 24 uur aan te meld. Volgens Makhele is Ndleleni Donvulo die betrokke dag in die vroeë oggendure voor ŉ kroeg in Bochabela in Mangaung doodgery. Die motoris het glo gejaag en ná die ongeluk boonop nie stilgehou nie. Makhele het gesê die vrou was meer as ŉ week lank voortvlugtig voor sy by die polisiestasie aangemeld het.